Sit ek en twee pastore toe by die Lapa aan’t filosofeer, met koek en boeretroos vir ontbyt. Gewoonlik is ons ’n hele spannetjie leraars, want in die Laeveld groei alles, selfs die kerk; helaas, nie in grootte nie, maar in verskeidenheid. Ons is ’n ekumeniese paradys van al die gewone denominasies en ’n duisternis huiskerke wat soos paddastoele in die trope gedy, die meeste van hulle nuutskeppings wat aan saam met en soos die kerk geen erg het nie, en ook na niks bekends lyk nie. Dog, gewyd geroepe na die goddelose “Hoed” (plaaslik vir Hoedspruit) toe, want hul harte is in beroering gebring oor die dringende bekeringsnood alhier.
As jy ons almal hier nou bymekaar sou tel, soos krummels van ’n koek, sal jy by naastenby die volronde dubbellaagspons uitkom wat die kerk eens was, nie 12 mandjies vol meer nie. Dieselfde koek is nou al so dun gesny dat skaars ’n nagmaalproetjie vir elkeen oorbly, geeneen op sy eie ’n maaltyd wat jou vol hou nie.
Kleiner is hier by ons beter, sê selfs dié wat in die stad groot gaan as dit hulle pas. Hulle pas goed hier aan. Reis lig! Los die padkos, die ekstra baadjie en skoene, geboue met torings, pastorieë en professionele predikante. Kerk-lite. Ek hoor jou, Lukas. Ek hoor jy skud (ons) stof van jou voete af. Maar nêrens lees ek dat jy die belydenis ook maar agterlaat nie, ook nie wrokke nie. Ek hoor ons moet kragte saamsnoer, beursies en bagasie. Verkoop jou klere vir ’n swaard! Want die Een van wie ons getuig en bely dat Hy die Here is, word algemeen ’n misdadiger gereken. Ons wat Hom volg, dus noodwendig ook.
Ek dink ook so, Arrie. Ongelukkig, ne, is ons, die mense en lidmate van die kerk, ook almal saam die kerk. So word ons sonde die kerk se probleem. Maar dis n probleem wat ons kan help oplos. Ons kan n verskil maak.